Tiivistelmä

Luxemburgin oikeuslaitoksen riippumattomuuden katsotaan olevan hyvällä tasolla, ja sen toiminta on yleisesti ottaen tehokasta. Oikeuslaitoksen riippumattomuutta pyritään lujittamaan entisestään perustuslakiuudistuksella, joka on parhaillaan parlamentin käsittelyssä. Ehdotettuihin uudistuksiin kuuluvat oikeuslaitoksen riippumattomuuden vahvistaminen perustuslaissa ja tuomarineuvoston perustaminen. Oikeuslaitoksen laadun osalta käynnissä on toimenpiteitä, joilla lisätään oikeudenkäytön digitalisointia, jossa on tällä hetkellä parantamisen varaa. Etenkin mahdollisuuksia toimittaa kanteita, lähettää haasteita ja seurata oikeuskäsittelyjä verkossa olisi mahdollista parantaa. Lisäksi parhaillaan keskustellaan oikeusapujärjestelmän uudistuksesta, jonka tavoitteena on yksinkertaistaa tiettyjä menettelyjä ja parantaa oikeusavun saatavuutta. Siviilioikeuden osalta toiminta on johdonmukaisesti tehokasta, mutta hallinto-oikeutta koskevia tietoja tarvitaan yhä lisää.

Luxemburgilla on käytössä laaja oikeudellinen ja institutionaalinen korruptiontorjunnan kehys. Erityistä korruptiontorjunnan strategiaa tai korruptiontorjuntavirastoa ei ole. Yleisestä politiikan koordinoinnista vastaa oikeusministeriö. Korruption ehkäisemistä ja torjuntaa koskevaan institutionaaliseen kehykseen kuuluu useita viranomaisia. Syyttäjälaitos torjuu korruptiota talousrikollisuuteen liittyvissä asioissa, kun taas tilintarkastustuomioistuin valvoo valtion elinten, hallintojen ja yksiköiden varainhoitoa. Syyttäjälaitoksen osalta on raportoitu resurssien puutteesta, ja rekrytointiprosessia ja resurssien kohdentamista tarkistetaan parhaillaan. Näiden lisäksi huomiota kiinnitetään etenkin ennaltaehkäiseviin toimenpiteisiin, kuten eettisiin sääntöihin sekä ministereitä ja parlamentin jäseniä koskeviin käytännesääntöihin. Edunvalvontaa ja niin kutsuttua pyöröovi-ilmiötä ei säännellä, eikä kansallista edunvalvontarekisteriä ole perustettu.

Audiovisuaalisen median sääntelyviranomainen toimii riippumattomasti, vaikkakin sen tehokkuudesta ollaan huolissaan erityisesti rajallisten henkilöstöresurssien ja maassa toimiluvan saaneiden ulkomaisten palvelujen suuren määrän vuoksi. Kaikkien Luxemburgin kaupparekisteriin rekisteröityjen yhteisöjen, myös mediayhtiöiden, on annettava yksityiskohtaiset tiedot tosiasiallisista omistajistaan tai edunsaajistaan ja asetettava nämä tiedot julkisesti saataville. Toimittajien suojelu on varmistettu tiedotusvälineiden sananvapautta koskevalla lailla, ja yleisesti ottaen käytössä on vankat puitteet toimittajien suojelemiseksi. Toimittajiin kohdistuvista uhkauksista ei ole raportoitu viime vuosina. Viranomaisten hallussa oleviin asiakirjoihin tutustumista koskevien pyyntöjen käsittelyssä on ollut viiveitä, mikä on aiheuttanut jonkin verran huolta.

Osana lainsäädäntöprosessia toteutetaan vaikutustenarviointeja ja sidosryhmäkuulemisia, ja riippumattomilla viranomaisilla on tärkeä rooli keskinäisessä valvontajärjestelmässä. Erillisellä perustuslakiuudistuksella, joka hyväksyttiin 15. toukokuuta 2020, vahvistettiin perustuslakituomioistuimen roolia ja korjattiin tilanne, jossa perustuslain vastaiseksi julistetulla säännöksellä on edelleen oikeusvaikutuksia. Toinen uudistusehdotus, josta keskustellaan yhä parlamentissa, on oikeusasiamiehen toimielimen kiinnittäminen perustuslakiin, mikä vahvistaisi tätä toimielintä entisestään. Lisäksi Luxemburgissa katsotaan olevan avoin kansalaisyhteiskunnan toimintaympäristö, ja viime aikoina tehtyjen aloitteiden tavoitteena on vahvistaa tätä toimintaympäristöä edelleen.